
Egy vietnami anyanyelvű tanuló angol névelőhasználata

Egy vietnami anyanyelvű tanuló angol névelőhasználata
 
Ez a kutatás annak érdekében készült, hogy megállapítsa és példákkal alátámassza az anyanyelvi transzfer jelenlétét egy vietnami származású, ámde magyar tanuló angolhasználatában.
A kutatás során interjúkat, spontán beszélgetéseket rögzítettem valamint szintén spontán írásokat analizáltam, egy Magyarországon született, általános iskolás vietnami lánnyal, annak érdekében, hogy megfigyeljem az angol determinánsok (határozatlan névelők a/an, határozott névelő the és birtokos névmások; pl. my, his, our, mint névelők) használatát.
Feltételezésem szerint azért használja rosszul a névelőket, mert anyanyelvében nem található ilyen szófaji csoport. A kutatás főként az angol nyelvhasználatra összpontosít, habár egy kutatási kérdés utal a magyar nyelvhasználatra is. Mivel a résztvevő már-már anyanyelvi szinten használja a magyar nyelvet, a vietnami transzfer esetleges magyarban megjelenő nyomait csak erre specializált kutatással lehet alátámasztani.
A tanulmány az interjúkból és az írott feladatokból begyűjtött angol példákat ismerteti, azok vietnami megfelelőivel, a látható nyelvi különbségek bemutatására. Az adatgyűjtés során, különböző típusú hibákra derült fény, melyeket három csoportba válogattam; helytelen használat, hozzáadás illetve kihagyás.
Mivel a résztvevő anyanyelvében nincsenek névelők, a helytelen használat és hozzáadás feltételezhetően csak fejlődési hiba, míg a kihagyások nagy valószínűséggel tekinthetőek transzferhibának. A példák, és azok vietnami nyelvű megfelelői ezeket a felvetéseket és feltételezéseket hivatottak alátámasztani.



